## Pravilnik o likvidnosti investicijskih društava

### NN 5/2009 (12.1.2009.), Pravilnik o likvidnosti investicijskih društava

HRVATSKA AGENCIJA ZA NADZOR FINANCIJSKIH USLUGA

139

Temeljem odredbi članka 175. stavka 2. Zakona o tržištu kapitala (»Narodne novine«, broj 88/08 i 146/08) Hrvatska agencija za nadzor financijskih usluga (dalje: Agencija) je na sjednici održanoj 7. siječnja 2009. godine donijela

PRAVILNIK

O LIKVIDNOSTI INVESTICIJSKIH DRUŠTAVA

OPĆE ODREDBE

Članak 1.

Ovim Pravilnikom utvrđuju se način izračuna pokazatelja likvidnosti investicijskog društva, najniža razina likvidnosti investicijskog društva, sadržaj, način i rok izvještavanja investicijskog društva o nastupu nemogućnosti izvršavanja dospjele novčane obveze o njihovom dospijeću, te sadržaj, način i rok izvještavanja investicijskog društva o likvidnosti.

POKAZATELJ LIKVIDNOSTI INVESTICIJSKOG DRUŠTVA

Članak 2.

Pokazatelj likvidnosti investicijskog društva je omjer između likvidnih sredstava i obveza koje su dospjele i koje uskoro dospijevaju.

LIKVIDNA SREDSTVA I OPSEG LIKVIDNOSTI INVESTICIJSKOG DRUŠTVA

Članak 3.

(1) Likvidna sredstva iz članka 2. ovog Pravilnika su sredstva na raspolaganju investicijskom društvu koja svojim volumenom čine trajni opseg likvidnosti, a obuhvaćaju sljedeće bilančne pozicije:

1. sredstva na novčanim računima investicijskog društva,

2. depoziti po viđenju, depoziti u kreditnim institucijama s preostalim dospijećem do pet (5) dana i depoziti na opoziv s opozivom do pet (5) dana,

3. gotovina u blagajni,

4. obveznice ili kuponi obveznica, blagajnički zapisi i drugi slični novčani instrumenti onih izdavatelja kojima je dodijeljen ponder rizika »0« u skladu s Pravilnikom o adekvatnosti kapitala investicijskih društava (Glava IV. Kreditni rizik Poglavlje 1. Standardizirani pristup),

5. potraživanja od klirinške organizacije s naslova kupnje vrijednosnih papira ili prodanih na burzama (priznatim burzama/burzama članicama međunarodnog udruženja burzi) s dospijećem zaključno pet (5) dana, osim ako su potraživanja već u dospijeću više od jednog dana a nisu plaćena,

6. neiskorišteni ugovoreni iznosi bezuvjetnih okvirnih kredita odobrenih od banaka sa sjedištem u Republici Hrvatskoj, državi članci Europske unije ili drugoj državi koja ispunjava uvjete iz Pravilnika o adekvatnosti kapitala investicijskih društava (Glava II. Tržišni rizici), a koje je moguće u roku pet (5) dana iskoristiti do iznosa definiranog ugovorom,

7. dospjela i nedospjela potraživanja za koje je investicijsko društvo na dan izračuna pokazatelja likvidnosti primilo predujam ili dokaz o plaćanju izvršenom od strane kreditne institucije sa sjedištem u Republici Hrvatskoj, državi članci Europske unije ili drugoj državi koja ispunjava uvjete iz Pravilnika o adekvatnosti kapitala investicijskih društava (Glava II. Tržišni rizici),

(2) Investicijsko društvo ne može u likvidna sredstva ubrati one bilančne pozicije iz stavka 1. ovog članka koje su opterećene s pravima trećih i/ili koje nije moguće unovčiti u roku pet (5) dana.

DOSPJELE OBVEZE INVESTICIJSKOG DRUŠTVA I OBVEZE KOJE USKORO DOSPIJEVAJU

Članak 4.

(1) Obveze investicijskog društva iz članka 2. ovog Pravilnika koje su dospjele, su one obveze iz poslovanja, financiranja i pružanja i/ili obavljanja investicijskih usluga i aktivnosti u svezi s financijskim instrumentima za račun klijenta ili za vlastiti račun koje su dospjele za plaćanje na dan za koji se izračunava pokazatelj likvidnosti.

(2) Obveze investicijskog društva iz članka 2. ovog Pravilnika koje uskoro dospijevaju, su one obveze iz poslovanja, financiranja i pružanja i/ili obavljanja investicijskih usluga i aktivnosti u svezi s financijskim instrumentima za račun klijenta ili za vlastiti račun koje će dospjeti u roku pet (5) dana ili ih je moguće opozvati u roku pet (5) dana od dana za koji se izračunava pokazatelj likvidnosti.

(3) U obveze iz stavka 1. i 2. ovog članka ubrajaju se i bilančne i izvanbilančne obveze koje nisu opozive, a povezane su s izdatkom odnosno obvezama iz terminskih poslova i danih garancija.

(4) Obveze iz stavka 1. i 2. ovog članka čine i svi drugi odgođeni izdaci koji nisu iskazani kao obveza u bilanci stanja ali za koje je izvjesno da će nastupiti u roku jednog dana.

(5) Obveze investicijskog društva koje nastaju izručenjem određenog financijskog instrumenta drugoj ugovornoj strani umanjuju se za vrijednost odnosno količinu tog istog financijskog instrumenta kojima investicijsko društvo slobodno raspolaže u trenutku izračuna svih obveza iz ovog članka.

VREDNOVANJE STAVKI LIKVIDNIH SREDSTAVA I OBVEZA

Članak 5.

Za potrebe izračuna pokazatelja likvidnosti stavke likvidnih sredstava i stavke obveza iskazuje se po knjigovodstvenoj vrijednosti.

NAJNIŽA RAZINA LIKVIDNOSTI INVESTICIJSKOG DRUŠTVA

Članak 6.

Investicijsko društvo ostvaruje najnižu razinu likvidnosti kada pokazatelj likvidnosti investicijskog društva, izračunat u skladu sa člankom 2. ovog Pravilnika, iznosi najmanje jedan (1,00).

IZRAČUNAVANJE POKAZATELJA LIKVIDNOSTI I OPSEGA LIKVIDNOSTI

Članak 7.

Investicijsko društvo dnevno utvrđuje opseg likvidnosti iz članka 3. ovog Pravilnika, dospjele obveze i obveze koje uskoro dospijevaju iz članka 4. ovoga Pravilnika te izračunava pokazatelj likvidnosti iz članka 2. ovog Pravilnika.

IZVJEŠTAVANJE O NEMOGUĆNOSTI IZVRŠENJA DOSPJELIH NOVČANIH OBVEZA U/PO NJIHOVOM DOSPIJEĆU

Članak 8.

(1) Investicijsko društvo obvezno je Agenciju obavijestiti u roku 24 sata od nastupa svakog zakašnjenja plaćanja dospjelih obveza ako je razlog kašnjenja nesposobnost plaćanja.

(2) Obavijest iz stavka 1. ovoga članka mora sadržavati ukupan iznos dospjelih neplaćenih obveza investicijskog društva razlikujući obveze s osnova vrijednosnih papira od drugih obveza, razloge kašnjenja plaćanja, mjere i postupke koje će investicijsko društvo provesti radi otklanjanja nesposobnosti plaćanja.

(3) Uz obavijest iz stavka 1. ovoga članka, investicijsko društvo mora priložiti izračun opsega likvidnosti i pokazatelja likvidnosti na Obrascu 1 iz Priloga ovog Pravilnika.

IZVJEŠTAVANJE O POKAZATELJU LIKVIDNOSTI

Članak 9.

(1) Investicijsko društvo izvještava Agenciju o pokazatelju likvidnosti i opsegu likvidnosti za sve radne dane proteklog mjeseca do 5. dana u tekućem mjesecu.

(2) Obveza izvještavanja iz stavka 1. ovoga članka odnosi se na dostavu Obrasca 1 i Obrasca 2 iz Priloga ovog Pravilnika u elektronskom obliku. Iznimno, u objektivnim i opravdanim okolnostima, investicijsko društvo može izvještaj dostaviti u pisanom obliku i to najkasnije u roku dva (2) radna dana od proteka roka iz stavka 1. ovog članka, a po uspostavi uvjeta, i u elektronskom obliku.

PRIJELAZNA I ZAVRŠNA ODREDBA

Članak 10.

Ovaj Pravilnik stupa na snagu danom objave u »Narodnim novinama«, a primjenjuje se od 1. siječnja 2009.

Klasa: 011-02/09-04/15

Urbroj: 326-01-09-1

Zagreb, 7. siječnja 2009.

Predsjednik Uprave
Ante Samodol, v. r.

OBRAZAC 1

DNEVNI IZRAČUN POKAZATELJA LIKVIDNOSTI INVESTICIJSKOG DRUŠTVA

Društvo: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

(u HRK)

|  |  |  |
| --- | --- | --- |
| Oznaka  AOP | Opis | Stanje na dan (datum) |
| Likvidna sredstva | |  |
| 1 | Novac na kunskom računu |  |
| 2 | Novac na deviznom računu |  |
| 3 | Gotovina u blagajni |  |
| 4 | Depoziti po viđenju |  |
| 5 | Depoziti s preostalim dospijećem do pet (5) dana |  |
| 6 | Depoziti na opoziv s opozivom do pet (5) dana |  |
| 7 | Financijski instrumenti iz članka 3. stavak 1. točka 4. i stavak 2. Pravilnika |  |
| 8 | Potraživanja od klirinške organizacije iz članka 3. stavak 1. točka 5. i stavak 2. Pravilnika |  |
| 9 | Neiskorišteni ugovoreni iznosi odobrenih kredita iz članka 3. stavak 1. točka 6. i stavak 2. Pravilnika |  |
| 10 | Potraživanja za koje je investicijsko društvo primilo predujam iz članka 3. stavak 1. točka 7. i stavak 2. Pravilnika |  |
| 11 | Potraživanja za koje je investicijsko društvo primilo dokaz o plaćanju iz članka 3. stavak 1. točka 7. i stavak 2. Pravilnika |  |
| 12 | UKUPNA LIKVIDNA SREDSTVA (zbroj od AOP1 do AOP11) |  |
| Obveze | |  |
| 13 | Dospjele obveze iz pružanja/obavljanja investicijskih usluga i aktivnosti u svezi s financijskim instrumentima za račun klijenta |  |
| 14 | Obveze iz pružanja/obavljanja investicijskih usluga i aktivnosti u svezi s financijskim instrumentima za račun klijenta koje dospijevaju za pet (5) dana |  |
| 15 | Dospjele obveze iz pružanja/obavljanja investicijskih usluga i aktivnosti u svezi s financijskim instrumentima za vlastiti račun |  |
| 16 | Obveze iz pružanja/obavljanja investicijskih usluga i aktivnosti u svezi s financijskim instrumentima za vlastiti račun koje dospijevaju za pet (5) dana |  |
| 17 | Ostale dospjele obveze iz poslovanja |  |
| 18 | Ostale obveze iz poslovanja koje dospijevaju za pet (5) dana |  |
| 19 | Ostale obveze iz članka 4. stavak 4. Pravilnika koje će nastupiti u roku jednog dana |  |
| 20 | UKUPNE OBVEZE (zbroj od AOP13 do AOP19) |  |
| 21 | POKAZATELJ LIKVIDNOSTI (AOP 12/AOP20) |  |
| 22 | Stanje novčanih sredstava na računu klijenata |  |

Datum izvješća: \_\_\_\_\_\_\_\_ Ovlaštena osoba društva:

Sastavio: \_\_\_\_\_\_\_\_\_\_\_\_\_\_

Telefon: \_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_

OBRAZAC 2

MJESEČNO IZVJEŠĆE O IZRAČUNU POKAZATELJA LIKVIDNOSTI INVESTICIJSKOG DRUŠTVA

Investicijsko društvo: \_\_\_\_\_\_\_\_\_\_\_\_\_

Razdoblje: \_\_\_\_\_\_\_\_\_\_\_\_\_

(u HRK)

|  |  |  |  |  |
| --- | --- | --- | --- | --- |
| Datum | Likvidna sredstva | Obveze | Pokazatelj likvidnosti | Napomena |
| 1 | 2 | 3 | 4 (2/3) | 5 |
|  |  |  |  |  |
|  |  |  |  |  |
|  |  |  |  |  |
|  |  |  |  |  |
|  |  |  |  |  |
|  |  |  |  |  |
|  |  |  |  |  |
|  |  |  |  |  |
|  |  |  |  |  |
|  |  |  |  |  |

Datum izvješća: \_\_\_\_\_\_\_\_ Ovlaštena osoba društva:

Sastavio: \_\_\_\_\_\_\_\_\_\_\_\_\_\_

Telefon: \_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_

Pravilnik, NN 5/2009-139